हमेशा खामोश रहने वाले विचार और निहारिका ऐसे छिपकर शादी करेंगे ये किसी ने सोचा न था
बस ड्राइवर जब जोर से ब्रेक लगाता तो पीछे की सीट पर बैठा लड़का सवारियों की आंखें चुराकर खिड़की से बाहर लड़की का हाथ छू लेता।
सुबह सात बजे शहर जाने वाली इस बस की ज्यादातर सवारियां फिक्स हैं। कुछ लोग मजदूरी करने वाले जाते हैं, कुछ छोटा व्यापार करने वाले जाते हैं और ज्यादातर पढ़ने वाले लड़के-लड़कियां जाते हैं। सब सवारियों की सीटें भी फिक्स हैं। नौजवान आगे बैठते हैं और बाकी लोग पीछे।
बस में पीछे की तरफ चुप्पी रहती है और आगे की तरफ खूब खिलखिलाहट। जवानों के मजाक इतने होते हैं कि अब तो उनमें बुजुर्ग भी हिस्सा लेने लगे। जो सीधे भागीदार नहीं होते, वो भी सुनकर मुस्काते रहते हैं।
सर्दी की ठंडी हवा में जब यह बस खेतों के बीच से एक सिंगल सड़क पर हॉर्न बजाती जाती तब कोई लड़की खिड़की से बाहर अपना हाथ हिलाती। ठंडी हवा से उसके तन-मन में एक चिंगारी-सी दौड़ जाती। खेतों में बने घरों से बस देखकर बच्चे झूम-झूमकर गाते। हाथ हिलाकर सबको वे ‘टाटा-बाय’ करते।
तभी बस ड्राइवर जोर से ब्रेक लगाता। पीछे की सीट पर बैठा लड़का सवारियों की आंखें चुराकर खिड़की से बाहर लड़की का हाथ छू लेता। सारी बस में एक करंट-सा दौड़ जाता। सब लोग चुपके से इस नजारे को देख लेते। ऐसा रोज-रोज होता।
इस बस की एक सीट ऐसी है कि उस पर बैठने वाले लड़का-लड़की एकदम चुप रहते हैं। न ही वे हंसते हैं और न ही किसी ने उन्हें एक-दूसरे से बातें करते देखा। मोबाइल दोनों के पास था, लेकिन वह ज्यादातर जेब में ही रहता। बाकी लोग इसे चुप रहने वाली सीट मानते थे। कुछ लोग इस बात को अच्छा कहते तो कुछ बुरा। नौजवान इस सीट पर बैठना ही पसंद नहीं करते। उन दोनों में से कोई नहीं आता तो वह सीट खाली ही जाती।
लड़के का नाम विचार था और लड़की का नाम निहारिका। दोनों कॉलेज में पढ़ते थे और एक ही क्लास में थे। लेकिन वहां भी उनके बीच बातचीत नहीं होती थी।
एक बार तो ऐसा हुआ कि बरसात का समय था और उस दिन पूरी बस खाली थी। वे दोनों उसी सीट पर बैठे थे। ड्राइवर ने रोज की तरह एक पुराना मोहब्बत का गाना बजाया। ऐसा गाना कि जिसको सुनकर संसार के हर जवान इंसान का दिल उफान मारने लग जाए। लेकिन इन दोनों ने हंसना भी मुनासिफ नहीं समझा। बुजुर्ग इन दोनों को शरीफ मानते और इनकी मिसाल दिया करते।
बस के लड़के कहते कि विचार ने दिमाग का इतना ज्यादा इस्तेमाल पढ़ाई में कर लिया कि अब उसमें मोहब्बत करने की गुंजाइश नहीं बची। उसे कोई लड़की प्रपोज करेगी तो वह उसे विज्ञान की कोई थ्योरी समझाने लग जाएगा। कब तक कोई लड़की नीरस ज्ञान को सुनती रहे।
निहारिका के बारे में भी लड़कियों में चर्चा होती रहती कि हमारे बीच में तो यह इतना लपर-लपर करती है कि किसी को बोलने का मौका ही नहीं देती और कोई लड़का पास आ जाए तो इसकी जुबान घास चरने चली जाती है।
उन दोनों की बारे में सारी चर्चाएं एक बिंदु पर जाकर रुकती कि शादी के बाद इनका क्या होगा?
इस बस में कॉलेज की राजनीति से लेकर प्रेम प्रसंग तक सब चर्चा के विषय रहते। लड़कों का एकमात्र काम था अपना बाहुबल दिखाना। मार-पिटाई रोज का काम था, लेकिन बस से बाहर ही। बस में तो सिर्फ चर्चाएं होती थीं।
विचार और निहारिका भी जानते थे कि उनके बारे में किस तरह की चर्चाएं होती हैं। चूंकि बस में पढ़ने वालों का आधा किराया लगता तो कंडक्टर दो लोगों की सीट पर तीन को बैठा देता और तीन वाली सीट पर चार को। कुछ नौजवान तो एक-दूसरे की गोद में भी बैठ जाते।
एक दिन क्या हुआ कि विचार और निहारिका दोनों नहीं आए। उनकी ‘चुप रहने वाली सीट’ खाली थी, उस पर कोई भी बैठने को तैयार नहीं था, जबकि बस में भीड़ इतनी थी कि पैर रखने की जगह नहीं थी।
सब नौजवानों उस सीट को मनहूस मानते। नौजवानों की सीट पर बैठना बुजुर्गों को मुनासिफ न लगता इसलिए वे भी ‘चुप रहने वाली सीट’ पर बैठने से बचते।
कंडेक्टर ने काफी लोगों से निवेदन किया कि इस तरह की धारणा मत बनाइए। सीट से क्या होता है, इस पर बहुत सफल लोग भी बैठे हैं। लेकिन कोई उसकी बात सुनने को तैयार न होता।
‘चुप रहने वाली सीट’ को मनहूस मानने का एक कारण यह भी था कि विचार और निहारिका दोनों इतना पढ़ने के बाद भी किसी कॉम्पिटिशन में सफल नहीं हो पा रहे थे। जबकि उनसे बहुत कम पढ़ने वाले लड़के-लड़कियां कई कॉम्पिटिशनों में एक साथ सलेक्ट हो रहे थे।
इस बात को शायद विचार और निहारिका भी महसूस करते, क्योंकि वे उन सब किताबों को कई-कई बार पढ़ चुके हैं जिन्हें एक बार पढ़कर भी लोग सफलता प्राप्त कर लेते हैं। लेकिन वे हार मानने वालों में नहीं, चुपचाप अपनी गति से लगे हुए हैं।
उन दोनों में एक कॉमन बात है जो उन्हें पास लाती है। वो बात है कि वे जो भी दिल में चाहते हैं, उसका दिखावा नहीं करते। हो-हल्ला नहीं करते। उसे महसूस करते हैं। उसकी गहराई में उतरने की कोशिश करते हैं और ये सब दुनिया को अजीब लगता है। बिना दिखावे के काम की तो आजकल कहीं गिनती ही नहीं होती।
बस के लोग अब विचार और निहारिका की आदतों को जान चुके हैं। ‘चुप रहने वाली सीट’ के इन दोनों मुसाफिरों को बाकी सवारियां स्वीकार कर चुकी थीं। अब वे लोगों की चर्चा के विषय नहीं रहे। चुपचाप और शांत रहने वाले लोग ज्यादा समय तक लोगों को इंटरटेन नहीं कर पाते हैं।
लेकिन वक्त तो बदलता रहता है। कुछ दिनों से वे दोनों बस में नहीं आ रहे हैं। लोगों ने बस में उनके न आने के कारणों पर चर्चा शुरू कर दी। पहले दिन तो किसी के पास कुछ जानकारी नहीं थी, इसलिए अंदाज से कुछ बातें कही गईं।
अगले दिन सिर्फ बस वालों को ही क्या पूरे गांव को मालूम हो गया कि उन दोनों ने लव मैरिज कर ली है। साथ ही, यह भी चर्चा का विषय था कि दोनों ने एक साथ कॉम्पिटिशन पास किया है। दोनों का सलेक्शन हो गया।
‘चुप रहने वाली सीट’ के ये मुसाफिर अब युवाओं के लिए प्रेरणा बन गए। हर तरफ उनकी चर्चा थी। अगले दिन सुबह बस आई तो उसमें भी उन दोनों की चर्चा थी। सबसे ज्यादा हैरानी तो इस बात की है कि ‘चुप रहने वाली सीट’ पर बैठने के लिए अब युवा आपस में लड़ने लग गए हैं।
- संदीप मील
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें